ऐसा करना अपराध; ब्रेकअप से नाराज महिला ने एक्स के अकाउंट पर उसकी न्यूड फोटो डाली
ताइवान में एक पति को अपनी पत्नी का फेसबुक अकाउंट हैक करने के लिए तीन महीने जेल की सजा काटनी पड़ेगी। होउ नाम के इस व्यक्ति को अदालत ने सोशल मीडिया प्लेटफॉर्म पर अपनी पत्नी की निजता का उल्लंघन करने का दोषी पाया है।
ताइवान में एक पति को अपनी पत्नी का फेसबुक अकाउंट हैक करने के लिए तीन महीने जेल की सजा काटनी पड़ेगी। होउ नाम के इस व्यक्ति को अदालत ने सोशल मीडिया प्लेटफॉर्म पर अपनी पत्नी की निजता का उल्लंघन करने का दोषी पाया है। हालांकि, पति ने पत्नी के अकाउंट को हैक उसे मनाने के लिए ही किया था।
लड़ाई के बाद पत्नी ने बेटी सहित घर छोड़ा, पति था परेशान
ताइपे टाइम्स के मुताबिक, पिछले साल मई में कपल के बीच लड़ाई हुई थी। कपल पहले चियाऊ शहर में साथ रहते थे। विवाद के बाद होउ की पत्नी यू ने ने अपना घर छोड़ दिया और अपनी बेटी को भी साथ ले गईं। यू ने घर से जाने के बाद अपने पति का कॉल उठाना भी बंद कर दिया और उससे सारे संपर्क खत्म कर लिए।
बीवी को वापस पाने के लिए किया फेसबुक अकाउंट हैक
सारे संपर्क टूट जाने के बाद परेशान पति ने पत्नी और बच्ची को वापस पाने के लिए पत्नी का अकाउंट हैक किया। उसने पत्नी के अकाउंट से अपनी सास औऱ बेटी को मैसेज भेजा। अपने बिहेवियर के लिए माफी मांगी। साथ ही, उनसे मामले सुलझाने के लिए कहा। उसने यू का अकाउंट दो अलग-अलग डेट में लॉगिन किया।
इस पोल पर अपनी राय देते चलिए...
पति के खिलाफ पत्नी ने दर्ज कराया क्रिमिनल केस
होउ की इस हरकत पर उनकी पत्नी यू को गुस्सा आया और वो कोर्ट पहुंच गईं। उसने अपने पति के खिलाफ क्रिमिनल केस दर्ज कराया। फैसले की सुनवाई के दौरान इस बात पर जोर दिया गया कि कोई भी व्यक्ति शादी के बाद अपनी निजता के अधिकार को नहीं छोड़ सकता है। होउ ने कोर्ट के सामने अपनी गलती को स्वीकार किया। कोर्ट ने ताइवान के आपराधिक कोड 'कंप्यूटर सिक्योरिटी' के खिलाफ अपराध के तहत दोषी ठहराया गया।
इससे पहले भी कई मामलों में पार्टनर या एक्स का सोशल मीडिया अकाउंट हैक करने में अदालत ने सजा सुनाई है। 
गर्लफ्रेंड किससे बात करती है, जानने के लिए हैक किया इंस्टाग्राम
सिंगपुर में याप वी चियान नाम के एक शख्स को अपनी गर्लफ्रेंड का सोशल मीडिया हैक करना भारी पड़ा। दरअसल, याप वी चियान साल 2011 से टेलीकम्युनिकेशन फर्म सिंगटेल में बतौर कस्टमर सर्विस ऑफिसर काम कर रहा था।
साल 2019 में उसने एक लड़की को डेट करना शुरू किया। लेकिन वो अपने रिश्ते में बहुत ज्यादा पॉजेसिव और इनसिक्योर था। वो यह देखना चाहता था कि उसकी प्रेमिका सोशल मीडिया और फोन पर किससे बात कर रही है। याप ने अपनी गर्लफ्रेंड का फेसबुक और इंस्टाग्राम अकाउंट हैक किया।
ये पता चलने के बाद उसकी गर्लफ्रेंड ने उससे ब्रेकअप कर लिया और अलग रहने लगी। ब्रेकअप होने के बाद याप ने कई दफा अपनी गर्लफ्रेंड से मिलने की कोशिश की। जब बात नहीं बनी तो उसने दोनों प्लेटफॉर्म पर लिंक्ड ईमेल को चेंज करने के साथ ही उसके पासवर्ड भी बदल दिए।
कोर्ट ने याप को गैरकानूनी तरीके से गर्लफ्रेंड का पीछा करने और कंप्यूटर मैटरियल तक अनऑथराइज एक्सेस का दोषी ठहराया। उसे आठ हफ्ते की जेल की सजा सुनाई गई।
पत्नी के ईमेल की जासूसी करने पर पांच साल की जेल
अमेरिका के मिशिगन राज्य में लियोन वॉकर नाम के एक शख्स को बीवी के ईमेल की जासूसी के लिए पांच साल की जेल की सजा मिली। वॉकर को अपनी पत्नी पर दूसरे पुरुष से संबंध रखने का संदेह था। अपने शक को पुख्ता करने के लिए उसने साल 2009 के गर्मियों में पत्नी का ईमेल लॉगिन किया। वॉकर को उसका पासवर्ड बेहद आसानी से मिल गया था।
उसकी पत्नी अपने ईमेल का पॉसवर्ड कंप्यूटर के पास एक किताब में लिखकर रखा था। वॉकर के हिसाब से पत्नी का ईमेल लॉगिन करना बिल्कुल सही था। ओकलैंड काउंटी अभियोजकों ने वॉकर पर कंप्यूटर के मिसयूज का आरोप लगाया। ईमेल के जरिए पार्टनर पर जासूसी करने का मिशिगन का यह पहला आपराधिक मुकदमा था।
एलेक्सा हैक कर एक्स बॉयफ्रेंड और उसकी गर्लफ्रेंड को किया परेशान
लंदन में रहने वाली 45 साल की फिलिपा कोप्लेस्टन-वॉरेन को अपने एक्स बॉयफ्रेंड का फेसबुक और एलेक्स डिवाइस हैक करने का दोषी पाया गया। वॉरेन ने अपने एक्स का फेसबुक लॉगिन कर वहां उसकी न्यूड तस्वीर पोस्ट की।
वॉरेन पर यह भी आरोप है कि उसने अपने एक्स के एलेक्सा डिवाइस और सीसीटीवी सिस्टम को एक्सेस कर एक्स और उसकी नई पार्टनर को अलग-अलग तरीकों से परेशान किया। जैसे कि मैसेज भेजना, लाइट ऑन ऑफ करना और उनको मॉनिटर करना। वॉरेन पर 'रिवेंज पॉर्न' ऑफेंस और 'हैकिंग' का आरोप लगाया गया था।
साइबर सुरक्षा को जीवन जीने की शैली में अपनाएं
साइबर एक्सपर्ट पवन दुग्गल कहते हैं कि भारत में पार्टनर के अकाउंट हैक करने को लेकर एकमात्र कानून ‘इंफॉर्मेंशन टेक्नोलॉजी एक्ट 2000’ है। इसके तहत तीन साल की सजा और पांच लाख रुपए तक का जुर्माना लगाया जा सकता है। लेकिन इसमें जमानत मिल जाती है।
हमारे यहां सबसे बड़ी समस्या है कि यहां बाकी देशों की तुलना में प्राइवेसी का अधिकार उतना विकसित नहीं है। लोगों की मानसिकता भी इसको बढ़ावा देती है। हम लोग संयुक्त परिवार में पले-बढ़े होते हैं। अपनी जानकारी को सबके साथ साझा करना जीने का तरीका समझते हैं।
हालांकि, पिछले कुछ सालों में लोग डेटा को लेकर जागरूक हुए हैं लेकिन अब भी भारत के पास कोई डेडिकेटेड साइबर सुरक्षा कानून, निजता का कानून और डेटा प्रोटेक्शन कानून नहीं है। इन तीनों कानूनों की सख्त कमी के कारण एक गैप है, जिसकी वजह से इसका उल्लंघन करने वालों पर ठोस कारगर कार्रवाई नहीं हो पाती है।
आज की दुनिया में डेटा काफी इंपोर्टेंट है इसलिए लोगों को साइबर सुरक्षा को जीवन शैली में शामिल करना होगा। अपने अकाउंट को प्रोटेक्ट करें। हर हफ्ते पासवर्ड बदलें और अल्फा न्यूमेरिक पासवर्ड बनाएं। डेटा की दुनिया में कोई व्यक्ति चाहे वो आपका लाइफ पार्टनर ही क्यों न हो वो आपको नुकसान पहुंचा सकता है। इसलिए सावधान, सर्तक और सुरक्षित रहिए।